་བཞིན་དུ་འབད་པས་གྲངས་བསྙེན་འབུམ་ཕྲག་བཅུ་ལོང་བའམ། མཚན་མ་དངོས་ཉམས་རྨི་ལམ་དུ་ཞལ་མཐོང་བ་དང་། གཞན་ཡང་དམ་ཅན་ཉེ་བའི་རྟགས་མཚན་བརྟན་པོ་རྙེད་པའམ། དུས་བསྙེན་ཟླ་བ་དྲུག་གི་བར་དུ་འབད་པར་བྱ་ལ། དེ་ཡང་གདུལ་བྱ་དབང་པོ་རབ་འབྲིང་ཐ་གསུམ་ལས་དེང་སང་གི་གདུལ་བྱ་རང་ཅག་ལྟ་བུ་ཤིན་ཏུ་སྒྲིབ་བྱེད་ཀྱིས་བཅིངས་ཤིང་ཚོགས་ཀྱི་བསགས་རྒྱབ་ཆུང་བའི་སྐལ་བ་དམན་པ་དག་གི་དབང་དུ་བྱས་ན། རྒྱུད་དངོས་གྲུབ་འབྱུང་བར། གསང་སྔགས་འབུམ་ཕྲག་བཅུ་ཡིས་ནི། །འབྲས་བུ་ཡིད་ལ་འདོད་པ་འགྲུབ། །ཅེས་གསུངས་ཤིང་། སྐལ་བ་འབྲིང་ཙམ་གྱི་དབང་དུ་བྱས་ནས། གྲངས་ནི་བདུན་འབུམ་དག་དང་ནི།། ཁྲི་ཕྲག་དགུ་དང་ཁྲི་ཕྲག་བདུན། །སྟོང་ཕྲག་བདུན་གྱི་ཉེ་བར་འགྱུར། །ཞེས་གསུངས། སྐལ་བ་རབ་ཚོགས་ཀྱི་བསགས་རྒྱབ་ཆེན་པོ་དང་ལྡན་ཞིང་ཐབས་ལྷ་སྐུའི་ཕྱག་རྒྱ་ཤིན་ཏུ་གསལ་བ་དང་། ཤེས་རབ་གནས་ལུགས་དེ་ཁོ་ན་ཉིད་རྟོགས་པའི་ཏིང་ངེ་འཛིན་ཤིན་ཏུ་བརྟན་པ་དག་ལ་ནི་དུས་དང་གྲངས་ལ་ཆེད་ཆེར་མ་ལྟོས་པས། གོང་གི་འཕྲོར། ཐབས་དང་ཤེས་རབ་བཅས་པ་ཡི། །སྔགས་ནི་སྟོང་ཕྲག་བཅུ་དག་གིས། །མངོན་སུམ་གསལ་བའི་ངེས་པ་འཆར། །ཞེས་གསུངས། དེ་ལྟ་བུས་གཙོ་བོའི་བསྙེན་པ་འཐེམས་ནས་འཁོར་རྣམས་ལ་ཞར་བྱུང་ཙམ་ལས་ལོགས་སུ་མ་བཟླས་ཀྱང་རུང་ལ། བཟླ་བར་འདོད་ན་ཡུམ་སྔགས་དང་ལས་སྔགས་ལ་ཁྲི་བཞི་ཙམ་དང་མན་ཆད་ལ་ཁྲི་རེ་ཙམ་བཟླས་ཀྱང་རུང་ངོ་། །བསྙེན་པ་རྫོགས་ནས་སང་གྲོལ་རྒྱུའི་དགོང་ཐུན་ལ་བཟླས་པའི་མཐར་རང་གི་སྙིང་ག་ནས་འོད་ཟེར་འཕྲོས་མདུན་བསྐྱེད་བསྐུལ་བས་དངོས་གྲུབ་ཤཱ་ས་ན་རྣམས་སུ་རྩོལ་ལ་དགྱེས་བཞིན་དུ་བཞུགས་པར་བསམས་ལ་སྙིང་པོ་ཉེ་སྙིང་སྲོག་སྔགས་རྣམས་ཀྱི་མཐར་སརྦ་སིདྡྷི་མེ་པྲ་ཡཙྪནྟུ་ཞེས་བཏགས་པ་ཅི་མང་དང་། ལྷ་གཞན་རྣམས་ཀྱི་སྔགས་ལའང་གཤམ་བུ་དེ་ཉིད་བཏགས་པས་བདུན་ཙམ་རེ་བཟླ། ནང་པར་གཏང་རག་གི་ཚོགས་གཏོར་གསར་པ་རྒྱ་ཆེན་པོ་དང་དངོས་གྲུབ་ཀྱི་རྫས་ཅི་འབྱོར་བ་བཤམས་ལ། མཆོད་བསྟོད་རྒྱས་པ་དང་། བཟླས་པའི་བར་སྔར་ལྟར་ལ། ཚོགས་དང་པོ་མཆོད་པ། བར་པ་བསྐང་བཤགས། ཐ་མ་བསྒྲལ་བསྟབ་གཞུང་བཞིན་བྱས་རྗེས། དངོས་གྲུབ་ཀྱི་རྫས་རྣམས་ལ་བགེགས་བསྐྲད། གོང་གི་སྔགས་གཤམ་བུ་ཅན་བཟླ་ཞིང་ཐུགས་ཀའི་འོད་ཟེར་གྱི་འཁོར་འདས་ཀྱི་ལེགས་ཚོགས་དྭངས་བཅུད་ཐམས་ཅད་འོད་ཟེར་བཀྲ་ཤིས་རྫས་རྟགས་རིན་པོ་ཆེ་སྣ་བདུན་སོགས་སྲིད་ཞིའི་དཔལ་འབྱོར་མ་ཚང་བ་མེད་པའི་རྣམ་པར་བསྡུས་ནས་རྫས་སྔགས་ལ་ཐིམ་པར་བསམ། མཐར་བླ་མ་ཡི་དམ་སོགས་ཀྱི་གསོལ་འདེབས་དང་། ཧཱུྃ⁽1729⁾ དཀྱིལ་འཁོར་ཆེན་པོའི་ལྷ་ཡི་ཚོགས། །སོགས་སྒྲུབ་ཆེན་གྱི་སྐབས་ལྟ་བུའི་ཚིག་བརྗོད་ཅིང་། ཐུགས་གསུང་གི་ལྷ་ཚོགས་རྣམས་ཀྱི་གནས་གསུམ་ནས་འོད་ཟེར་དཀར་དམར་མཐིང་གསུམ་ལྷ་སྐུ་ཡིག་འབྲུ་ཕྱག་མཚན་གྱི་ཚོགས་སྤྲོས་པ་རང་གི་གནས་གསུམ་དུ་ཐིམ་ནས་སྐུ་གསུང་ཐུགས་ཀྱི་དངོས་གྲུབ་ཐོབ་ཅིང་སྐུ་དཀྱིལ་གྱི་ལྷ་ཚོགས་རྣམས་ཀྱི་རང་རང་གི་རིགས་དང་རྗེས་སུ་མཐུན་པའི་དངོས་གྲུབ་བསྩལ་བར་བསམས་ལ། སྒྲུབ་རྫས་གཏོར་མ་བདུད་རྩིར་གནས་གསུམ་དུ་གཏུག་ཅིང་མྱང་། དངོས་གྲུབ་ཀྱི་རྫས་རྣམས་དང་ཚོགས་ལ་ལོངས་སྤྱོད། ལྷག་མའི་ཚེ་སྔར་བསགས་པའི་ལྷག་མ་རྙིང་པ་རྣམས་ཀྱང་འདོར་ཞིང་། དེ་མན་ཆད་དཀྱུས་ལྟར་དང་གཏང་རག་གྱི་མཆོད་བསྟོད་ནོངས་བཤགས་ཡིག་བརྒྱ་བསྔོ་སྨོན་རྒྱ་ཆེར་བྱས་རྗེས་མདུན་བསྐྱེད་རྣམས་ཀྱི་ཡེ་ཤེས་པ་རྟེན་ལ་བསྟིམ་ཞིང་དམ་ཚིག་པ་རང་གི་སྙིང་གར་བསྟིམས་པའམ་དམ་ཡེ་དབྱེར་མེད་རྟེན་ལ་བསྟིམ་ཀྱང་རུང་ངོ་། །དགེ་བསྔོ་ཤིས་བརྗོད་སོགས་མཐའ་རྒྱས་སུ་བྱ་ཞིང་མཚམས་རིམ་གྱིས་བར་གསེང་བ་སོགས་སྤྱི་ལྟར་བྱ་བ་ཡིན་ནོ། །བསྙེན་པའི་སྐབས་འདིར་ངང་ཐུང་མི་བྱ་བར་ལུས་སེམས་ཁོང་སློད་ལ་ཟོ་དལ་བར་བྱ་ཞིང་མ་ཡེངས་པའི་འདུན་པ་རྩེ་གཅིག་པས་ཐུན་བཞིའམ་གཉིས་སུ་འབད་ཅིང་རྟགས་མཚན་བཟང་པོ་ལ་དགའ་བྲོད་དང་རློམ་སེམས་ངན་པ་ལ་སྐྱོ་འཇིགས་བསྲུན་སྣང་སྡུག་སྣང་མི་བྱ་བར་དགེ་སྦྱོར་གྱི་ཐོག་ཏུ་རོ་མཉམ་མོ། །དེ་ཡང་བསྙེན་པ་ནི་ཐོག་མར་འདྲིས་གདགས་པ་ལྟ་བུ་ཡིན་ཞིང་ཡེ་ཤེས་ཀྱི་ལྷ་ཁོ་ན་དེང་སང་སྐལ་བ་དམན་པས་ཐོག་མ་ནས་འགྲུབ་དཀའ་བས་འཇིག་རྟེན་དྲེགས་བྱེད་ཀྱི་ཕོ་ཉ་ཁ་ཚར་གྱི་ཚུལ་དུ་བཏགས་ན་འགྲུབ་སླ་བར་བཤད་པ་ལྟར། འདིར་ཡང་འཇིག་རྟེན་དྲེགས་པའི་ཚུལ་ཅན་གྱི་འཁོར་ཚོགས་དང་སྦྲགས་ཏེ་སྒྲུབ་པའི་དཀྱིལ་འཁོར་གྱི་དབང་དུ་མཛད་པ་མ་ཟད་དཔལ་ཡེ་ཤེས་ཀྱི་མགོན་པོ་ཉིད་ཀྱང་སྐབས་འདིར་རྣམ་པ་འཇིག་རྟེན་དྲེགས་པ་དང་ཚུལ་མཐུན་པར་བསྒྲུབ་པའི་སྐབས་ཡིན་པ་བཅས། སློབ་དཔོན་ཆེན་པོ་པདྨས། འཇིག་རྟེན་མཆོད་དང་བསྟོད་པས་འགྲུབ། །ཅེས་གསུངས་པ་ལྟར། མཆོད་བསྟོད་བསྐང་བཤགས་སོགས་ལ་འབད་པ་དང་། ཚོགས་གཏོར་སོགས་རྒྱུན་དང་ལོ་ཟླ་ཞག་དུས་ཀྱི་རིམ་པར་མ་ཆགས་པ་དང་། དམ་ཚིག་ལ་གཅེས་སྤྲས། རྟེན་རྫས་ཚོགས་པ་སོགས་མེད་མི་རུང་ཡིན་པ་དཔལ་ཕག་མོ་གྲུ་པའི་གཅེས་བརྒྱད་སོགས་དམ་པ་གོང་མ་མང་པོའི་གསུང་རབ་ཐམས་ཅད་དགོངས་པ་གཅིག་ཏུ་གྱུར་པ་ལྟར་ཤེས་པར་བྱའོ། །དེ་ལྟར་ཕྱི་སྒྲུབ་བམ་བསྙེན་པ་གྲུབ་ནས་ནང་སྒྲུབ་བམ་ཉེ་བསྙེན་ནི། བཅའ་བཤམ་སོགས་གོང་ལྟར་ལ། མདུན་བསྐྱེད་ཀྱི་མགོན་པོ་འཁོར་བཅས་བསྐྱེད་སྐབས། ནང་མ་པདྨ་འདབ་མ་བརྒྱད་པའི་ཟེའུ་འབྲུར་ཉི་མའི་གདན་དང་འཁོར་གནས་ཐམས་ཅད་དུ་རང་གི་ཐུགས་ཀ་ནས་འཕྲོས་པའི་ཧཱུྃ་མཐིང་ནག་འབར་བ་རེ། དབུས་ཀྱི་ཧཱུྃ་ཡོངས་སུ་གྱུར་པ་ལས་སོགས་དཀྱུས་ལྟར་བྱ་བ་ཡིན་ལ་བཟླས་དམིགས་ཀྱང་སྔ་མ་དང་ཕལ་ཆེར་མཚུངས་ཤིང་བཟླ་བྱའི་སྔགས་ནི་ཨོཾ་བཛྲ་མཧཱ་ཀཱ་ལ་ཡ་ཧཱུྃ་ཧཱུྃ་ཕཊ྄། ཞེས་པ་ཁོ་ན་གཙོ་བོར་བྱས་ཏེ་བཟླ། གཞན་ཐམས་ཅད་སྔར་དང་འདྲ་ཞིང་ཐུན་མཐར་མགོན་པོ་འཁོར་བཅས་རང་གི་སྙིང་གར་བསྡུས་མཉམ་བཞག་བསྐྱང་ཞིང་དགེ་བ་བསྔོ། མགོན་པོའི་འཁོར་ལོ་བཞི་ཁྲིད་ཀྱི་ཁྲིད་རྒྱུན་ཐོབ་ན་འདི་དང་སྤེལ་ཏེ་སྒོམ་ཐུབ་ན་ཤིན་ཏུ་ལེགས་ཤིང་གསང་རྟེན་ལུས་ལ་བཅའ་བ་ཞེས་ཞལ་མྱུར་ལྟའི་གནད་ཀྱང་འདི་ཁོ་ནའོ། །འདི་ལ་བསྙེན་ཚད་ངེས་གསལ་མེད་ཀྱང་འགྲུབ་ན་གོང་མ་དང་མཚུངས་པའམ། དེ་མིན་ཡང་འབུམ་ཕྲག་བཞི་ཁ་སྐོང་དང་བཅས་པ་ངེས་པར་བཟླའོ།། གསུམ་པ་གསང་སྒྲུབ་བམ། སྒྲུབ་པ་ཆེན་པོ་དང་འབྲེལ་བའི་བསྙེན་པ་ནི། སྒྲུབ་པ་ཆེན་པོའི་ཆོ་ག་དངོས་དང་འབྲེལ་བར་དཀྱིལ་འཁོར་གྱི་བཅའ་བཤམ་ཚང་བའི་སྒོ་ནས་བྱའོ། །དེང་སང་སྒྲུབ་པ་འདྲ་འབག་ཙམ་མོས་པ་ལམ་བྱེད་ཞག་བདུན་ཙམ་རེ་ལས་མི་མཛད་གཤིས་ལོང་ཆེར་མི་ཡོང་འདུག་པ་བསྙེན་ཐབས་འདི་ཉིད་སྔོན་ནས་ལོགས་སུ་བྱ་དགོས་པས་མདུན་དཀྱིལ་རས་བྲིས་རྡུལ་ཚོན་སོགས་མི་དགོས། མཆོད་གཏོར་སྤྱན་གཟིགས་ཚོགས་པར་བཤམས་ལ་སྐྱབས་སེམས་བརྒྱུད་འདེབས་ཚོགས་བསགས་ནས་བཟུང་དགེ་བ་བསྔོ་བའི་བར་གྱི་བདག་བསྐྱེད་གཞུང་བཞིན་བྱ་བ་ལས་བཟླ་དུས་རང་མགོན་པོའི་ཐུགས་ཀར་རང་འདྲ་བའི་ཡེ་ཤེས་སེམས་དཔའ་མཚོན་གང་པ། དེའི་ཐུགས་ཀར་ཟླ་ཉིའི་དབུས་སུ་ཏིང་ངེ་འཛིན་སེམས་དཔའ་ཧཱུྃ་ཡིག་གསལ་ཞིང་འཚེར་བ་སྔགས་ཀྱིས་བསྐོར་བ་གསལ་བཏབ་སྟེ་སྙིང་པོ་ཉེ་སྙིང་ཅི་རིགས་པའི་མཐར་བཟླ་བྱའི་གཙོ་བོ་སྲོག་སྔགས་ཡི་གེ་བཅུ་བདུན་པ་ཉིད་ལ་བསྙེན། དམིགས་པ་གཞན་བདེ་མཆོག་དང་འདྲ། འཁོར་སྔགས་ཀྱང་ཇི་ལྟར་རིགས་པ་བཟླ་ཆོག་ཅིང་། དཀྱིལ་འཁོར་ཆེན་པོ་འདི་ཉིད་ཀྱི་གཙོ་འཁོར་ཐམས་ཅད་དགོངས་པ་གཅིག་ཅིང་གཙོ་བོ་ཉིད་ཀྱི་ཡེ་ཤེས་ལས་ཤར་བ་ཤ་སྟག་ཡིན་པས་སྒྲུབ་པ་ཕྱི་ནང་གསང་གསུམ་ཀ་ལ་འཁོར་ལ་ལོགས་སུ་བསྙེན་ཀྱང་འགལ་བ་ཆེར་མེད་དེ། དཔལ་དུས་ཀྱི་འཁོར་ལོའི་རྒྱུད་ལས་ཀྱང་། དང་པོ་དཔལ་ལྡན་དུས་ཀྱི་འཁོར་ལོ་དང་ནི་སྲིད་གསུམ་བསྐྱེད་མ་འབད་པ་ཡིས་ནི་བསྒྲུབ་པར་བྱ། །དེ་ནས་ས་གཞིའི་གནས་དག་ཏུ་ནི་གང་ཞིག་ཞི་བ་ལ་སོགས་ལས་རྣམས་དག་ཀྱང་བསྒྲུབ་པར་བྱ། །ཕ་དང་མ་ནི་རྣལ་འབྱོར་དམན་པའི་བུ་ནི་ཡོད་པ་མིན་པ་དུས་ཀུན་ཏུ་ནི་འཇིག་རྟེན་གྲགས། །དེ་ཕྱིར་བདེ་མཉམ་འབྲས་སྟེར་གཉིས་པོ་བསྒྲུབ་པར་བྱ་སྟེ། རྣམ་པ་གཞན་དུ་ལས་ནི་འགྲུབ་པ་ཤིས། །ཞེས་གཙོ་ཉིད་འགྲུབ་ན་འཁོར་རྣམས་ཤུགས་ལས་འགྲུབ་ཅིང་གཙོ་བོས་བྱིན་གྱིས་མ་བརླབས་ན་འཁོར་ཡང་མི་འགྲུབ་པས་ཐོག་མར་གཙོ་བོ་ཉིད་ལ་ཆིག་དྲིལ་བྱ་དགོས་པར་གསུངས་པ་དང་། འཇིག་རྟེན་ན་ཡང་རྗེ་དཔོན་ཁུགས་ཟིན་པའི་སྤྱན་བསྐྱང་ཡོད་ན་འཁོར་རྣམས་ཤུགས་ཀྱི་འདུ་བ་དང་རིགས་པ་མཚུངས་ཤིང་། ཁྱད་པར་སྒྲུབ་པ་ཆེན་པོའི་གསང་སྒྲུབ་ཀྱི་སྐབས་འདིར་ནི་སྤྱིར་ནས་གཙོ་འཁོར་ཐམས་ཅད་ཡེ་ཤེས་ཀྱི་རོལ་པ་ཉག་གཅིག་ཏུ་ལྟ་བར་མ་ཟད། བསྒྲུབ་བྱའི་ལྷ་ཡང་ཕྱི་རོལ་ནས་ལོགས་སུ་མི་གསལ་བ་རང་རིག་གཅིག་པུ་སྒྱུ་མ་ཙམ་གྱི་ལྷའི་འཁོར་ལོ་ཐམས་ཅད་པར་ཤར་བར་ལྟ་དགོས་པའི་ཕྱིར་གཙོ་སྔགས་ཁོ་ནས་དོན་འགྲུབ་བོ། །དེ་དག་གི་གནས་སྐབས་སུ་སྔགས་ཀྱི་སྡེབ་ལེགས་དགྲ་གྲོགས་བརྩི་ཚུལ་སོགས་གསར་མའི་རྒྱུད་སྡེ་དཔལ་དུས་ཀྱི་འཁོར་ལོ་དང་དགྱེས་པ་རྡོ་རྗེའི་རྩ་རྒྱུད་དང་བྱང་ཆུབ་སེམས་དཔའ་ཆེན་པོ་རྣམས་ཀྱི་འགྲེལ་པ་དང་བཅས་པ་ལས་གསལ་བར་བཤད་པ་དང་། རྙིང་མའི་ཕྱོགས་ལ་སློབ་དཔོན་ཆེན་པོ་པདྨས་མཛད་པའི་སྔགས་བསྡེབས་སྙིང་གཟེར་ནག་པོ་རྩ་འགྲེལ། སྲིན་པའི་གཏེར་ཁྱིམ་རྡོ་རྗེ་གཙུག་ལག་གི་རྒྱུད་སོགས་དྲག་སྔགས་ཀྱི་གཞུང་ཆེན་པོ་རྣམས་དང་བྱེ་བྲག་མགོན་པོ་འདི་ཉིད་དང་འབྲེལ་སྔགས་ཀྱི་མན་ངག་གསང་བ་ཞེས་པ་སློབ་དཔོན་རྟ་དབྱངས་ཀྱི་མཛད་པ་དང་དེའི་འགྲེལ་པ་ཁེའུ་གད་ལོ་ཙཱ་བ་འཁོར་ལོ་གྲགས་ཀྱིས་མཛད་པ་སོགས་ལས་གསལ་པོར་བཤད་པ་ལྟར་རྣལ་བཟློག་དཀྲུགས་དབྱུང་སྡེབ་པའི་སྦྱོར་བ་གང་ལ་གང་འོས་སུ་སྦྱར་བ་ནི་ཤིན་ཏུ་གཅེས་པ་སྟེ་བསྙེན་སྒྲུབ་ལས་གསུམ་གང་གི་སྐབས་དང་ལྷག་པར་ལས་སྦྱོར་ལ་མེད་མི་རུང་གི་གནད་དམ་པའོ།། འདི་ལྟར་ན་སྐབས་འདིར་གོང་གི་སྲོག་སྔགས་བཙུན་པ་ཉིད་ས་ཡ་གཅིག་སྟེ་འབུམ་ཕྲག་བཅུ་བཟླས་པས་གྲངས་བསྙེན་རྫོགས་པ་ཡིན་ལ། གྲོལ་བའི་མཐར་དངོས་གྲུབ་ལེན་པའི་ཆོ་ག་ཡང་སྔར་བཤད་པ་བཞིན་བདག་ཉིད་གཙོ་བོ་ལས་ལོགས་སུ་བྱ་སྟེ་གཙོ་བོའི་མདུན་དུ་གནས་པར་མོས་ལ་འོད་ཟེར་སྤྲོ་བསྡུ་སོགས་སྔར་ལྟར་བྱ་བ་ཡིན་ནོ། །ཕྱི་ནང་གསང་གསུམ་ཀ་ལ་བསྙེན་པ་འཐེམས་རྗེས་ལྷག་ཆད་ཁ་བསྐོངས་ཀྱི་བཅུ་ཆའི་སྦྱིན་སྲེག་བདེ་མཆོག་ལྟ་བུ་སྤྱི་འགྲོས་ཀྱི་ཁ་བསྒྱུར་ཏེ་བསྙེན་པ་འཛིན་པའི་དཀྱུས་དེ་ཉིད་ལའམ་ཡང་ན་རྗེས་སུ་བྱས་ཀྱང་རུང་། དེ་ལྟར་བསྐྱེད་རིམ་རང་རྐང་ལ་ལྟོས་ཏེ་བསྙེན་པ་བྱ་བའི་སྒོ་གསུམ་དུ་བཤད་པ་འདི་ནི། དངོས་གྲུབ་འབྱུང་བའི་རྒྱུད་ཀྱི་ལེའུ་དང་པོའི་མདོར་བསྟན་དུ། གསང་བ་ཞིང་སྐྱོང་རྒྱལ་པོ་ཆེ། །ཆོ་ག་གསུམ་གྱིས་སྒྲུབ་པའི་ཚུལ། །ཞེས་གསུངས་པའི་དོན་དུ་བཞེད་ལ་འདི་གསུམ་དཀྱུས་ཐོག་གཅིག་ཏུ་འགྲུབ་ན་ཆེས་ལེགས་མོད། དེ་མིན་སྔ་ཕྱི་བར་དུ་དུས་ཡུན་རིང་པོར་ཆོད་ཀྱང་འགལ་བ་ཆེར་མེད་པས་གོ་རིམ་མ་འཆོལ་ཕྱིན་ཅི་བདེ་བར་བྱའོ། །དེ་ལྟར་བསྙེན་སྒྲུབ་ལེགས་པར་ཐེམས་ནས་ལས་ལ་སྦྱར་བའི་ཚུལ་ནི་ལས་མཐའ་བསྟན་དགྲ་འཇོམས་པའི་སྤུ་གྲི་ལས་གསུངས་པ་བཞིན་དྲག་སྔགས་སྤྱི་བསྡོམས། བླ་མའི་མན་ངག མཐོང་རྒྱུད་ཀྱི་ཕྱག་ལེན་སོགས་དང་སྒོ་བསྟུན་ཏེ་ཁུངས་མེད་ཨོ་ཟོབ་ཀྱི་སྦུབས་ལྡིར་ལ་སྐྱབས་སུ་མི་འཆའ་བར་དཔྱད་གསུམ་གྱིས་དག་པའི་ཉམས་ལེན་འབད་ནས་བསྟན་པ་རིང་དུ་གནས་པའི་ཐབས་ལ་འབད་པར་བྱའོ། །དེ་ལྟར་རང་གི་གོ་ཚོད་རྒྱུད་རྒྱ་བོད་ཀྱི་གཞུང་མན་ངག་གི་རིམ་པ་སྤྱི་དང་ཁྱད་པར་ཐམས་ཅད་མཁྱེན་ངེས་ཀྱི་རྫོགས་པའི་སངས་རྒྱས་པུཎྜ་རི་ཀ་ཡབ་སྲས་ཀྱི་གསུང་གསང་ལ་ལེགས་པར་གཞིགས་ཏེ་རང་གི་གོ་ཚོད་སྙིང་པོར་དྲིལ་བའི་ལག་ལེན་སྨྲ་ཆིངས་སུ་བཀོད་པ་ཡིན་ལ་སྤྱིར་ཡེ་ཤེས་ཀྱི་མགོན་པོ་རིགས་བསྡུས་དངོས་གྲུབ་འབྱུང་བའི་དཀྱིལ་འཁོར་ཆེན་པོ་འདི་ཉིད་རྩ་བཤད་ཀྱི་རྒྱུད་སྡེ་རྣམས་སུ་གབ་དཀྲུགས་འཐོར་སྟབས་སུ་མི་གསལ་བའི་ཚུལ་གྱིས་བཞུགས་པ་ལས་རྩ་རྒྱུད་འདི་ཉིད་འབྲེལ་བའི་དཀྱིལ་འཁོར་ལ་དགོངས་པ་འགྲེལ་ཚུལ་གྱི་རྣམ་གྲངས། ཨ་བྷ་ཡའི་སློབ་མ་རོང་ལིངས་ལོ་ཙཱ་བ་རྡོ་རྗེ་དབང་ཕྱུག་ལས་བརྒྱུད་པ་ལ་མགོན་པོ་ལྷ་སུམ་ཅུ་རྩ་བཞིའི་དཀྱིལ་འཁོར་གྱི་སྒྲུབ་ཐབས་དཀྱིལ་ཆོག་དང་བཅས་པའི་རྒྱུན་ཡང་རིང་མོའི་བར་ཡོངས་འདུག་པ་རྒྱུད་ཀྱི་དངོས་བསྟན་ཁོ་ན་དང་འབྲེལ་བའི་དབང་དུ་མཛད་པར་མངོན་ཞིང་འདིར་ནི་རྒྱལ་བས་ལུང་བསྟན་པ་བཞིན་རྩ་རྒྱུད་དངོས་གྲུབ་འབྱུང་བ་ཉིད་གཞིར་བཞག བཤད་པའི་རྒྱུད་ཁྲག་མཚོ་ཁོལ་བ་ཆེ་ཆུང་དང་། ལས་གསང་བ་སོགས་ལས་མི་གསལ་བ་ཐམས་ཅད་ཁ་བསྐང་། རིན་ཆེན་འབྱུང་གནས་ཞི་བ་དང་ཡེ་ཤེས་སྤྱན་བཟང་པོ་སོགས་འཕགས་ཡུལ་གྱི་འགྲེལ་བྱེད་ཚད་མའི་གཞུང་ལ་ཡང་བརྟེན་ཅིང་། གཙོ་བོ་ཀུན་མཁྱེན་ཆེན་པོ་ཉིད་ལ་བླ་མ་དང་མགོན་པོས་མངོན་སུམ་དུ་བཀའི་གནང་བ་བསྩལ་ཏེ་བྱིན་གྱིས་བརླབས་ཤིང་དེའི་དོན་ལྟར་རྩ་བཤད་ཀྱི་རྒྱུད་སྡེ་ལ་བཤད་པའི་ལྷ་རིགས་ཡོངས་རྫོགས་གཅིག་ཏུ་བསྡུས་པའི་དཀྱིལ་འཁོར་འདི་ཉིད་ཀུན་མཁྱེན་ཆེན་པོ་ཉིད་ཀྱི་ཞལ་མངོན་སུམ་དུ་གཟིགས་ཤིང་དེ་དང་མཐུན་པའི་བསྟན་བཅོས་ལེགས་བཤད་ཀྱི་རྒྱ་མཚོ་ཆེན་པོ་འདི་མཛད་པ་ཡིན་པས་དོན་རང་ལ་གཏུགས་ན་རྒྱུད་ཀྱི་འདེད་ཁུངས་ཀྱང་གོང་མ་ལ་མ་ལྟོས་པའི་ཉེ་བརྒྱུད་ཁྱད་པར་ཅན་དུ་མངོན་ཞིང་བསྙེན་སྒྲུབ་ཀྱི་སྤྱི་ཆིངས་ཙམ་རྣམ་བཤད་རྡོ་རྗེ་སྙིང་པོར་གསུངས་མོད་ཀྱང་སོ་སོའི་ལག་ལེན་མཐར་ཆགས་ནག་འགྲོས་གོ་བདེ་བ་ཞིག་ཡབ་སྲས་གོང་མ་རྣམས་ཀྱི་མཛད་པའི་རིགས་སྔོན་ཆད་མཐོང་ཐོས་སུ་མ་གྱུར་པས་ཇི་བཞིན་བརྗོད་པར་དཀའ་བ་ཙམ་མཆིས་རུང་། རྣམ་བཤད་དུ་གསུངས་པ་ལ་གཞི་བྱས་ནས་རང་བློ་གང་སྤོབས་སུ་བཀྲལ་བ་འདི་ཡང་རང་དང་སྐལ་མཉམ་ལས་དང་པོ་ས་ལམ་འདིར་འཇུག་འདོད་རྣམས་ལ་ཕན་རེའི་ལྷག་བསམ་གྱིས་བྲིས་པ་སྟེ། ནོངས་པའི་ཚོགས་ཀུན་བླ་མ་དང་དཀྱིལ་འཁོར་གྱི་ལྷ་ཚོགས་ཆོས་ཀྱི་སྤྱན་ལྡན་རྣམས་ལ་འཐོལ་ཞིང་འཆགས་པར་བགྱི་ལ། ལེགས་ཚོགས་གང་ཅི་མཆིས་པས་ཀུན་མཁྱེན་འབྲུག་པའི་བསྟན་པ་ཕྱོགས་དུས་ཀུན་ཏུ་རྒྱས་པའི་རྒྱུར་བསྔོ་བར་བྱ་སྟེ། འདི་ནི་ས་བོན་གྱི་བརྗེད་བྱང་ཙམ་ལས་ཁུངས་དང་སྦྱར་བའི་རྒྱས་བཤད་བཞེད་ན་སླད་ཀྱི་རིམ་པར་སྤྲོ་བར་བྱའོ། །ཞེས་རྒྱལ་ཁམས་པ་ཀུན་དགའ་མི་འགྱུར་རྡོ་རྗེས་རང་ལོ་ཉེར་དགུ